**Sculptorul olar**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sculptorul olar

Atâta vreme cât zăganii zboară

Lovind de boltă aripile-ntinse

Par toate înălţimile învinse

Cu fâlfâit ce cântecul doboară

Atunci când prind în gheare capra neagră

Şi o târăsc s-o sfâşie cu ciocul

Cu piept umflat căci le-a surâs norocul

Şi-au ciugulit fărâme de Tanagră.

Sunt mulţi zăgani şi multe capre negre

Iar lupta lor va continua o vreme.

S-au scufundat Tanagre pe trireme,

Pe fundul mării încă stau integre

Şi amintesc de sculptorul – olar

Ce-a preschimbat ţărână-n frumuseţe.

Cu rezistenţa lor par să ne-nveţe

Că timpul nu se scurge în zadar.

De-i efemer ori nu, eu n-am habar,

E versul meu un dar, un simplu dar,

Nu sunt olar, sunt doar cărămidar!